Document ID: 32006R0991

ΚΑΝΟΝΙΣΜΌΣ (ΕΚ) αριθ. 991/2006 ΤΗΣ ΕΠΙΤΡΟΠΉΣ
της 30ής Ιουνίου 2006
για τροποποίηση του κανονισμού (ΕΚ) αριθ. 1870/2005 για το άνοιγμα και τον τρόπο διαχείρισης δασμολογικών ποσοστώσεων και για την καθιέρωση καθεστώτος πιστοποιητικών εισαγωγής και πιστοποιητικών καταγωγής για τα σκόρδα που εισάγονται από τρίτες χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών (1), και ιδίως το άρθρο 31 παράγραφος 2 και το άρθρο 34 παράγραφος 1,
Εκτιμώντας τα ακόλουθα:
(1)
Η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Λαϊκής Δημοκρατίας της Κίνας σύμφωνα με το άρθρο XXIV:6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 (2), που εγκρίθηκε με την απόφαση 2006/398/ΕΚ του Συμβουλίου (3), προβλέπει, για την Κίνα, αύξηση κατά 20 500 τόνους της δασμολογικής ποσόστωσης σκόρδου του κωδικού ΣΟ 0703 20 00.
(2)
Η αύξηση αυτή πρέπει να αντικατοπτρίζεται στο παράρτημα I του κανονισμού (ΕΚ) αριθ. 1870/2005 της Επιτροπής (4).
(3)
Από την κτηθείσα πείρα προκύπτει ότι ορισμένες διατάξεις του κανονισμού (ΕΚ) αριθ. 1870/2005 σχετικά με την ποσότητα αναφοράς, τους ορισμούς των εισαγωγέων, τις αιτήσεις πιστοποιητικών εισαγωγής και τις πληροφορίες που παρέχει η Επιτροπή πρέπει να βελτιωθούν για λόγους σαφήνειας.
(4)
Ως εκ τούτου, ο κανονισμός (ΕΚ) αριθ. 1870/2005 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1870/2005 τροποποιείται ως εξής:
1)
Στο άρθρο 2 παράγραφος 5, το στοιχείο γ) αντικαθίσταται από το ακόλουθο κείμενο:
«γ)
για τους παραδοσιακούς εισαγωγείς που δεν υπάγονται στα στοιχεία α) ή β), η ανώτατη ποσότητα σκόρδου που εισήχθη σε μία από τις τρεις πρώτες πλήρεις περιόδους εισαγωγής κατά τη διάρκεια των οποίων οι εισαγωγείς αυτοί έλαβαν πιστοποιητικά εισαγωγής σύμφωνα με τον κανονισμό (ΕΚ) αριθ. 565/2002 ή τον παρόντα κανονισμό.»
2)
Το άρθρο 3 τροποποιείται ως εξής:
α)
η παράγραφος 1 αντικαθίσταται από το ακόλουθο κείμενο:
«1. Ως “παραδοσιακοί εισαγωγείς” νοούνται οι εισαγωγείς που είναι φυσικά ή νομικά πρόσωπα, μεμονωμένα άτομα ή ομάδες εμπορευομένων οι οποίες έχουν συσταθεί σύμφωνα με την εθνική νομοθεσία, οι οποίοι σύμφωνα με το κράτος μέλος έχουν:
α)
λάβει πιστοποιητικά εισαγωγής σύμφωνα με τον κανονισμό (ΕΚ) αριθ. 565/2002 ή τον παρόντα κανονισμό σε κάθε μία από τις τρεις πλήρεις προηγούμενες περιόδους εισαγωγής·
β)
εισαγάγει σκόρδο στην Κοινότητα κατά τη διάρκεια δύο τουλάχιστον από τις τρεις πλήρεις προηγούμενες περιόδους εισαγωγής·
γ)
εισαγάγει στην Κοινότητα τουλάχιστον 50 τόνους οπωροκηπευτικών, όπως αναφέρεται στο άρθρο 1 παράγραφος 2 του κανονισμού (ΕΚ) αριθ. 2200/96, κατά τη διάρκεια της τελευταίας πλήρους περιόδου εισαγωγής που προηγείται της αίτησής τους.»·
β)
στην παράγραφο 3 στοιχείο α), το σημείο i) αντικαθίσταται από το ακόλουθο κείμενο:
«i)
έχουν εισαγάγει σκόρδο από χώρες καταγωγής πλην των νέων κρατών μελών της Κοινότητας με τη σύνθεσή της στις 30 Απριλίου 2004 κατά τη διάρκεια δύο τουλάχιστον από τις τρεις πλήρεις προηγούμενες περιόδους εισαγωγής·»·
3)
Στο άρθρο 7, η παράγραφος 2 αντικαθίσταται από το ακόλουθο κείμενο:
«2. Η συνολική ποσότητα που καλύπτεται από αιτήσεις πιστοποιητικών “A” που υποβάλλονται από νέο εισαγωγέα σε οιοδήποτε τρίμηνο, δεν μπορεί να υπερβαίνει το 10 % της συνολικής ποσότητας που αναφέρεται στο παράρτημα I για το συγκεκριμένο τρίμηνο και τη συγκεκριμένη καταγωγή. Οι αρμόδιες αρχές απορρίπτουν τις αιτήσεις που δεν συμμορφώνονται με τον κανόνα αυτό.»
4)
Στο άρθρο 8 παράγραφος 2, το τρίτο εδάφιο αντικαθίσταται από το ακόλουθο κείμενο:
«Εάν, κατά τη διάρκεια της προηγούμενης πλήρους περιόδου εισαγωγής, οι νέοι εισαγωγείς έχουν λάβει πιστοποιητικά εισαγωγής σύμφωνα με τον παρόντα κανονισμό ή τον κανονισμό (ΕΚ) αριθ. 565/2002, προσκομίζουν απόδειξη ότι τουλάχιστον 90 % της ποσότητας που έχει κατανεμηθεί σε αυτούς έχει όντως τεθεί σε ελεύθερη κυκλοφορία.»
5)
Το άρθρο 17 τροποποιείται ως εξής:
α)
το δεύτερο εδάφιο διαγράφεται·
β)
το τρίτο εδάφιο αντικαθίσταται από το ακόλουθο κείμενο:
«Η Επιτροπή ενημερώνει τακτικά τα κράτη μέλη, εγκαίρως και με τον κατάλληλο τρόπο, για τις χρησιμοποιηθείσες ποσότητες των ποσοστώσεων και για τις πληροφορίες που έλαβε βάσει του άρθρου 12 και του άρθρου 16 παράγραφος 2.»
6)
Το παράρτημα Ι αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιουνίου 2006.

Labels: 3
17
5